Snívali o ňom 10 rokov
Živá a jemne výstredná stavba sa nachádza v grófstve Dorset, v juhozápadnej časti Veľkej Británie. Stojí uprostred vidieckej krajiny, ktorej dominujú zvlnené kopce. Majiteľ, vášnivý zberateľ umenia, sa do tejto lokality zamiloval na prvý pohľad. Ponúkala totiž široké panoramatické výhľady a pokoj. Pozemky prvýkrát navštívil v roku 2011, no trvalo ďalších desať rokov, kým sa rodina presťahovala do svojho vysnívaného domu.
"Víťazstvo pre Red House je nielen ocenením našich ambícií, ale aj obrovskej podpory zo strany klienta – vďaka patrí celému nášmu tímu. Navyše, porota sa rozhodla vyzdvihnúť architektúru, ktorá je intímna, hravá, farebná a pracuje s kontextom a históriou. Nemôžem mať väčšiu radosť," povedal architekt David Kohn.
Tehly zvýrazňuje škárovačka
Architekti sa pri návrhu inšpirovali štýlom umelecko-remeselného hnutia Arts and Crafts, pričom ho interpretovali novým, jemne provokatívnym spôsobom. Nájdete tu množstvo výrazných hravých prvkov, ako tehlový obklad s výraznou škárovačkou či kontrastné zelené detaily okien a odkvapov, ktoré okoloidúcim priam bijú do očí. Za touto rozmarne pôsobiacou stavbou sa však skrýva kus remeselnej práce, veľký cit pre detaily a rovnako aj nesmierna úcta ku krajine a životnému prostrediu.
Mohlo by vás zaujímať
Dizajn, ktorý myslí aj na seniorov
Dispozícia prízemia má otvorený charakter, vďaka čomu interiérom preniká dostatok svetla. Miestnostiam to zároveň dodáva potrebnú vzdušnosť. Jednotlivé izby sú vymedzené priečkami, ktoré ako kolmice pretínajú podlhovastý pôdorys. Medzi nimi sa tak vytvoril pomerne dlhý koridor, ponúkajúci úzke priehľady do jednotlivých častí domu. Interiér teda súčasne ponúka svoju príjemnú otvorenosť, ale tiež uzavretejšie útulné zákutia. Hoci dom pôsobí pomerne kompaktne, na poschodí si našli miesto až štyri spálne s vlastnými kúpeľňami a pracovňa.
Ústredným prvkom domu je však točité schodisko, ktoré architekti sústredili v jednom z arkierov. Zaujme nielen svojím skulpturálnym tvarovaním, ale aj veľkým oknom. Za zmienku stojí aj dizajn prístupný staršej generácii – majitelia si totiž želali dom, ktorý by "zostarol" spolu s nimi a bral ohľad na potreby budúcich seniorov. Schodisko má preto dvojaké zábradlie, na vstavanom nábytku sú zaoblené hrany, čelá skríň sú vybavené praktickými rúčkami. V dome použili kľučky s jednoduchým ovládaním a umiestnili sem aj výťah.
* článok pokračuje pod formulárom *
S ohľadom na mikroklímu aj biodiverzitu
Architekti dom navrhli aj s ohľadom na klimatické zmeny. Stavba má hrubé obvodové múry a pomerne veľký presah strechy – toto všetko má zabrániť prehrievaniu počas letných mesiacov a chrániť fasádu. Obálka domu je súčasne navrhnutá tak, aby sa pomáhala udržať príjemnú mikroklímu a tepelnú stabilitu v interiéri. Hlboké betónové základy nahradili oceľové pilóty, aby sa znížil podiel uhlíkovej stopy pri výstavbe. Tvorcovia tohto pozoruhodného projektu mysleli aj na zachovanie biodiverzity. Bridlicová strecha poskytuje domov miestnej populácii netopierov, do muriva a odkvapov zakomponovali ďalšie hniezdiská pre ostatných živočíchov.
Mohlo by vás zaujímať
Podľa slov majiteľa sa nikdy nepohrávali s myšlienkou, že by dom niekedy mohol získať akúkoľvek cenu: "Sme nesmierne nadšení, že porota ocenila kvalitu tohto riešenia. Pre nás ako nováčikov bolo ťažké zvoliť taký návrh, ktorý by citlivo zapadol do vidieckeho prostredia. Ak by sme však stavili na neviditeľný dom alebo pastiš historickej stavby, zachovali by sme sa zbabelo. Milujeme tento dom a jeho veselú výstrednú povahu."
Vášnivé diskusie poroty
Predseda poroty RIBA, architekt Taro Tsuruta, vôbec nešetril chválou: "Bežný, a pritom svojrázny, extravagantný, no zároveň praktický. Red House konfrontoval naše očakávania, ktoré sme mali od domu v nádhernom vidieckom prostredí – domu, ktorý nikdy nechce byť zaradený do takej alebo onakej škatuľky. Ide o estetickú a udržateľnú stavbu s funkcionalitou, ktorá preukázateľne obstojí aj v budúcnosti. Ukrýva rozličné architektonické odkazy, od Morrisa po Stirlinga, a ponúka množstvo prekvapení, ktorým tlieskali všetci členovia poroty. Vnútorná enfiláda sa vinie od vstupu až po obývaciu izbu, kuchyňu a jedáleň bez toho, aby ju prerušovali akékoľvek dvere. To umožňuje magické prelínanie priestorov. Tento dom vyvolal nepochybne najväčšiu diskusiu zo všetkých, už tento samotný fakt si zaslúži uznanie."
Vizitka
The Red House
Autori riešenia: David Kohn Architects
Projektový tím: David Kohn, Robin Turner, Tom Whittaker, Matt Volsen, Jennifer Dyne
Hlavný dodávateľ: Ken Biggs Contractors
Ekológia: AEWC
Arborológia: Barrell Tree Consultancy
Krajinný architekt: Todd Longstaffe Gowan
Interiérový dizajn: 8 Holland Street